Sefela sa Difela 7 | Beibele Inthaneteng | Phetolelo ya Lefase le Lefsa
7 “Dikgato tša gago ke tše botse bjang ka gare ga diramphašane+ tša gago, wena morwedi yo a ithaopago!+ Sebopego sa dirope tša gago se etša sa dikgabiši,+ e lego modiro wa setsebi sa mošomo wa diatla. 2 Mokhubo wa gago ke sebjana sa nkgokolo. Anke se se hloke beine e tswakilwego.+ Dimpa tša gago ke mokgobo wa korong, wo o dikologilwego ke matšoba a lili.+ 3 Matswele a gago a mabedi a etša bana ba babedi ba tshepe, e lego mafahlana a tshepe ya tshadi.+ 4 Molala+ wa gago o etša tora ya lenaka la tlou. Mahlo a gago+ a etša madiba a Heshibone+ ao a lego kgauswi le kgoro ya Batha-rabimi. Nko ya gago e etša tora ya Libanoni yeo e lebeletšego ka thoko ya Damaseko. 5 Hlogo ya gago yeo e lego go wena e etša Karamele,+ gomme melogo+ ya hlogong ya gago e bjalo ka boya bjo bo tailwego ka mmala wa bophepolo bjo bohwibidu.+ Kgoši e tlemilwe ke meriri ya gago e metelele.+ 6 O yo mobotsana e le ruri, o yo a kgahlišago e le ruri wena moratiwa, o bopegile go phala ba bangwe!+ 7 Leemo le la gago le etša mopalema+ gomme matswele+ a gago a etša mašihla a dienywa tša ditatlele. 8 Ke itše: ‘Ke tla namela mopalema gore ke kge mašihla a dienywa tša ditatlele.’+ Hle anke matswele a gago a be bjalo ka mašihla a morara gomme mohemo wa dinko tša gago o nkge bose bjalo ka diapola, 9 ge e le magalagapa a gago a etše beine e di phalago tšohle,”+ “a etša beine yeo e thelelago+ melomong ya lesogana la ka ya tliša boroko bja ditoro tše dibose.” 10 “Nna ke wa lesogana la ka+ gomme le a ntlhologela.+ 11 Etla wena lesogana la ka, a re ye nageng;+ a re dule gare ga dimela tša mehenna.+ 12 A re tsoge e sa le ka masa re ye dirapeng tša merara, re yo bona ge e ba merara e hlogile,+ ge e ba matšoba a thuntše,+ le ge e ba megarenate e thuntše.+ Ge re le moo ke tla go bontšha kamoo ke go ratago ka gona.+ 13 Ge e le didudaime*+ di nkga bose gomme mejakong ya rena go na le mehuta ka moka ya dienywa tše di phalago tše dingwe ka moka.+ Wena moratiwa wa ka, ke go beetše dienywa tše di sa tšwago go fulwa le tša kgale.
^ Semela sa legoro la ditapola seo se tšweletšago dienywa.